‘મધુ, મને ખબર છે કે હું જે પણ કહીશ તને નહીં ગમે, પણ સાચું કહું છું, હું જાણું છું એની અસલિયત, તું હજી સમજ, એ નથી જ પરણવાનો તને, જેને રાજ રાજ કરતાં તારું મોઢું સુકાતું નથી તે રાજા પોતાની કારકિર્દી માટે કોઈને પણ દાવ પર લગાવી શકે એમ છે. એના માટે પ્રેમ, કુટુંબ, મિત્રો બધું ગૌણ છે.’ શાંતિથી સમજાવી રહેલી પ્રિયાની વાત લેશમાત્ર સ્પર્શી ન હોય તેમ માધવી આંખો ઢાળી સાંભળતી રહી. પ્રશ્નોનો સહુથી નક્કર જવાબ જો કોઈ હોય તો તે મૌન જ હોય. માધવીએ એ જ પોતાનું સો મણનું તાળું હોઠ પર વાસી રાખ્યું.